《同道祖及子舍游茶山归因成》
宋代·葛胜仲

寒窗送曙鸡一鸣，寻山蓐食天初晴。水口溪穷为停棹，步携东坦仍添丁。

虎头岩高山色好，竹舆遥睇眼为青。花濑濛濛胜紫气，微花拂衽闻芳馨。

岌峨悬臼与天接，脚力欲趁飞猱轻。此邦佳处遍寻陟，夫差所顾独未经。

兹游野服穿不借，自胜五马仍双旌。忆昔贞元守修贡，木瓜堂庑辉山扃。

两邦歌舞竞姝丽，谷雨不许遨头醒。只今金沙杂榛莽，空照华发垂星星。

近涧喧豗泉㶁㶁，远峰娇腻云英英。山僧意勤苞紫笋，倾盖一笑无平生。

息黥补劓有甘寝，梦觉起作游山行。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。